แรงซื้อ “แบงก์-ค้าปลีก” ดัน SET พลิกปิดบวก 2 จุด
SET ปิดบวก 2 จุด แรงซื้อกลุ่มแบงก์และค้าปลีกหนุน จับตากนง.จะปรับขึ้นดอกเบี้ย 0.25% ในการประชุม 10 ส.ค. ให้แนวต้านที่ 1,605-1,610 จุด แนวรับที่ 1,585-1,590 จุด
SET ปิดบวก 2 จุด แรงซื้อกลุ่มแบงก์และค้าปลีกหนุน จับตากนง.จะปรับขึ้นดอกเบี้ย 0.25% ในการประชุม 10 ส.ค. ให้แนวต้านที่ 1,605-1,610 จุด แนวรับที่ 1,585-1,590 จุด
5 ส.ค. 2565

โดยนักวิเคราะห์ กล่าวว่า ตลาดหุ้นไทยวันนี้เคลื่อนไหวทรงตัว ตามตลาดภูมิภาคที่แกว่งตัวแคบๆ โดยกลุ่มพลังงานต้นน้ำปรับตัวลงตามราคาน้ำมัน ขณะที่มีแรงซื้อกลุ่มแบงก์และค้าปลีกหนุนตลาด
อย่างไรก็ดีตัวเลขเงินเฟ้อของไทยที่ประกาศเมื่อเช้า ดัชนี CPI หรืออัตราเงินเฟ้อทั่วไป ก.ค.เพิ่มขึ้น 7.61% ต่ำกว่าเดือนมิ.ย. -0.16% แต่ดัชนี Core CPI หรืออัตราเงินเฟ้อพื้นฐาน เดือน ก.ค.เพิ่มขึ้น  2.99% สูงกว่าเดือนมิ.ย. 0.50% ทำให้ทิศทางไม่ชัดเจน แต่ตลาดคาดว่าการประชุมคณะกรรมการนโยบายการเงิน (กนง.) ที่ประชุมในวันที่ 10 ส.ค.นี้ น่าจะปรับขึ้นดอกเบี้ย 25 bps โดยตลาดรอดูตัวเลขจ้างงานนอกภาคเกษตรและอัตราว่างงานของสหรัฐคืนนี้ และสถานการณ์การซ้อมรบของจีนรอบเกาะไต้หวันไปถึงวันอาทิตย์ที่ 7 ส.ค.นี้
สำหรับแนวโน้มตลาดหุ้นในวันจันทร์หน้า (8 ส.ค.) ก็ต้องรอดูสถานการณ์การซ้อมรบของจีนว่าจะมีเหตุการณณ์อะไรรุนแรงหรือไม่ ถ้าไม่มีก็คาดว่าตลาดน่าจะปรับตัวขึ้น พร้อมให้แนวต้านที่ 1,605-1,610 จุด แนวรับที่ 1,585-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 4,172.13 ล้านบาท ปิดที่ 151.00 บาท ลดลง 3.50 บาท
KBANK มูลค่าการซื้อขาย 2,433.14 ล้านบาท ปิดที่ 147.50 บาท เพิ่มขึ้น 2.00 บาท
BANPU มูลค่าการซื้อขาย 2,251.64 ล้านบาท ปิดที่ 12.80 บาท ราคาไม่เปลี่ยนแปลง
DELTA มูลค่าการซื้อขาย 2,109.03 ล้านบาท ปิดที่ 540.00 บาท ลดลง 2.00 บาท
PTT มูลค่าการซื้อขาย 1,884.59 ล้านบาท ปิดที่ 35.50 บาท เพิ่มขึ้น 0.50 บาท